Uredba Komisije (ES) št. 982/2002

z dne 7. junija 2002

o standardih trženja za gojene gobe

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta 2200/96 z dne 28. oktobra 1996 o skupni ureditvi trga za sadje in zelenjavo [1], kakor je bila nazadnje spremenjena z Uredbo (ES) št. 545/2002 [2], in zlasti člena 2(2) Uredbe,

ob upoštevanju naslednjega:

(1) Gojene gobe sodijo med proizvode iz Priloge I k Uredbi (ES) št. 2200/96, za katere je treba sprejeti standarde. V ta namen in zaradi ohranjanja preglednosti na svetovnem trgu je treba upoštevati standard za gojene gobe, ki ga priporoča Delovna skupina za standardizacijo pokvarljivih pridelkov in izboljšanje kakovosti Ekonomske komisije Združenih narodov za Evropo (UN/ECE).

(2) Uporaba teh standardov naj bi s trga odstranila proizvode neprimerne kakovosti, uskladila proizvodnjo z zahtevami potrošnikov in pospeševala trgovino, ki bo temeljila na lojalni konkurenci, s čimer bi pripomogli tudi k večji donosnosti.

(3) Standardi se uporabljajo na vseh stopnjah trženja. Prevoz na dolge razdalje, skladiščenje za določen čas in različni postopki obdelave proizvodov lahko povzročijo rahlo poslabšanje zaradi bioloških procesov v proizvodih ali njihove pokvarljivosti. To poslabšanje je treba upoštevati pri uporabi standarda v stopnjah trženja po odpošiljanju.

(4) Ker morajo biti proizvodi razreda "ekstra" sortirani in pakirani s posebno skrbnostjo, se pri njih upošteva le zmanjšanje svežosti in čvrstosti.

(5) Ukrepi, predvideni s to uredbo, so v skladu z mnenjem Upravljalnega odbora za sveže sadje in zelenjavo –

SPREJELA NASLEDNJO UREDBO:

Člen 1

Standard trženja za gojene gobe iz rodu Agaricus, ki sodi pod tarifno oznako KN 07095100 je določen v Prilogi.

Standard se uporablja na vseh stopnjah trženja pod pogoji iz Uredbe (ES) št. 2200/96.

Vendar lahko v fazah po odpošiljanju, glede na določbe standarda, gojene gobe kažejo rahlo zmanjšanje svežosti in čvrstosti; pri proizvodih, ki niso razvrščeni v razred "ekstra", se poleg tega lahko kaže rahlo poslabšanje kakovosti zaradi njihovega razvoja in pokvarljivosti.

Člen 2

Ta uredba začne veljati dvajseti dan po objavi v Uradnem listu Evropskih skupnosti.

Uporabljati se začne 1. januarja 2003.

Ta uredba je v celoti zavezujoča in se neposredno uporablja v vseh državah članicah.

V Bruslju, 7. junija 2002

Za Komisijo

Franz Fischler

Član Komisije

[1] UL L 297, 21.11.1996, str. 1.

[2] UL L 84, 28.3.2002, str. 1.

--------------------------------------------------

PRILOGA

STANDARD ZA GOJENE GOBE (AGARICUS)

1. OPREDELITEV

Ta standard se uporablja za plodišča (trosnjake) vrst, vzgojenih iz rodu Agaricus (sin. Psalliota), ki jih je treba potrošniku dobaviti sveže, pri čemer so izključene gobe, namenjene za industrijsko predelavo.

Gobe se razvrščajo v komercialne tipe, pri čemer se najprej razvrstijo v dve skupini:

- nerezane gobe z neodrezanim dniščem beta,

- rezane gobe z odrezanim dniščem beta. Rez mora biti gladek in potekati približno pravokotno na vzdolžno os;

v obeh skupinah se razlikuje med zaporednimi stopnjami razvoja:

- zaprte gobe (ali drugo enakovredno poimenovanje), tj. gobe s popolnoma zaprtim klobukom,

- zastrte gobe, tj. gobe, pri katerih je klobuk povezan z betom z zastiralcem,

- odprte gobe, tj. gobe z odprtim klobukom (klobuk je odprt ali zravnan; pri robovih klobuka se zahteva rahla upognjenost navzdol),

- zravnane gobe, tj. gobe, ki so povsem odprte (vendar robovi klobuka ne smejo biti niti preveč zavihani navzgor niti zavihani navzdol);

gobe se nadalje razvrščajo v dve skupini glede na barvo:

- "bele",

- "rjave" ali "kostanjevo rjave".

2. DOLOČBE O KAKOVOSTI

Namen standarda je opredeliti zahteve o kakovosti gob po pripravi in pakiranju.

A. Minimalne zahteve

Gobe vseh razredov, pri čemer za vsak razred veljajo posebne določbe in dovoljena odstopanja, morajo biti:

- cele (rezane gobe, ki so skladne z opredelitvijo, se štejejo kot cele),

- zdrave (gobe, ki gnijejo, imajo bet temno rjave barve ali se kvarijo, tako da niso primerne za uživanje, morajo biti izločene),

- čiste (praktično brez vidnih tujih snovi, z izjemo prsti),

- svežega videza, upoštevati je treba obarvanost lističev, ki je tipična za vrsto in/ali komercialni tip,

- praktično brez škodljivcev,

- praktično brez poškodb, ki jih povzročijo škodljivci,

- brez odvečne zunanje vlage,

- brez tujega vonja in/ali okusa;

razvitost in stanje gob morata biti takšna, da lahko:

- prenašajo prevoz in rokovanje, in

- prispejo v namembni kraj v zadovoljivem stanju.

B. Razvrstitev

Gobe se razvrščajo v tri v nadaljevanju opredeljene razrede:

(i) razred "ekstra"

Gobe v tem razredu morajo biti odlične kakovosti. Njihova oblika, videz, razvitost in barva morajo biti značilne za komercialni tip. Biti morajo lepo oblikovane.

Biti morajo brezhibne razen zelo rahlih površinskih pomanjkljivosti, pod pogojem, da te ne vplivajo na njihov splošni izgled, kakovost, sposobnost za ohranjanje kakovosti in predstavitev v pakiranju.

Gobe morajo biti praktično brez prsti; nerezane gobe imajo lahko pri dnišču beta tudi sledove prsti.

(ii) razred I

Gobe v tem razredu morajo biti dobre kakovosti. Njihova oblika, videz, razvitost in barva morajo biti značilne za komercialni tip.

Dopustne so naslednje rahle pomanjkljivosti, pod pogojem, da ne vplivajo na njihov splošni izgled, kakovost, sposobnost ohranjanja kakovosti in predstavitev v pakiranju:

- rahle pomanjkljivosti glede oblike,

- rahle pomanjkljivosti glede barve,

- rahli površinski madeži, pod pogojem, da se ne širijo,

- rahle površinske odrgnine,

- rahli sledovi prsti (nerezane gobe imajo lahko nekaj prsti tudi pri dnišču beta).

(iii) razred II

V ta razred se razvrščajo gobe, ki ne izpolnjujejo zahtev za vključitev v razred "ekstra" in razred I, vendar izpolnjujejo zgoraj navedene minimalne zahteve.

Dopustne so naslednje pomanjkljivosti, pod pogojem, da ohranijo osnovne značilnosti glede kakovosti, sposobnost ohranjanja kakovosti in predstavitve v pakiranju:

- pomanjkljivosti glede oblike,

- pomanjkljivosti glede barve,

- rahli madeži,

- rahle površinske odrgnine,

- votli beti,

- sledovi prsti (nerezane gobe imajo lahko nekaj prsti tudi pri dnišču beta).

3. DOLOČBE O VELIKOSTI

Velikost se določa z merjenjem maksimalnega premera klobuka in dolžine beta v skladu z specifikacijami v nadaljevanju.

Minimalna velikost

Minimalni premer klobuka mora biti vsaj 15 mm za zaprte gobe, zastrte gobe ter gobe z odprtim klobukom in 20 mm za gobe s ravnim klobukom.

Dolžina beta

Dolžina beta se meri:

- od lističev pod klobukom pri odprtih in zravnanih gobah,

- od zastiralca pri zaprtih in zastrtih gobah.

Pri gobah razreda "ekstra" je določanje velikosti obvezno, in sicer v skladu s tabelo spodaj; gobe razreda I in II pa morajo ustrezati specificiranemu razponu velikosti, če so navedeni izrazi "majhna", "srednje velika" in "velika":

Zaprte gobe, zastrte gobe in odprte gobe |

Premer klobuka | Maksimalna dolžina beta |

Velikost | Mejne velikosti | Rezane gobe | Nerezane gobe |

Majhna | 15–45 mm | 1/2 premera klobuka | 2/3 premera klobuka |

Srednje velika | 30–65 mm |

Velika | 50 mm in več |

Zravnane gobe |

Premer klobuka | Maksimalna dolžina beta |

Velikost | Mejne velikosti | Rezane gobe | Nerezane gobe |

Majhna | 20–55 mm | 2/3 premera klobuka |

Velika | 50 mm in več |

4. DOLOČBE O DOVOLJENIH ODSTOPANJIH

V vsakem pakiranju se dovolijo odstopanja glede kakovosti in velikosti za gobe, ki ne izpolnjujejo zahtev navedenega razreda.

A. Odstopanja od kakovosti

(i) razred "ekstra"

5 % po številu ali masi gob, ki ne izpolnjujejo zahtev tega razreda, vendar izpolnjujejo zahteve razreda I ali, izjemoma, so še v mejah dovoljenih odstopanj za navedeni razred.

(ii) razred I

10 % po številu ali masi gob, ki ne izpolnjujejo zahtev tega razreda, vendar izpolnjujejo zahteve razreda II ali, izjemoma, so še v mejah dovoljenih odstopanj za navedeni razred.

(iii) razred II

10 % po številu ali masi gob brez beta in 10 % po številu ali masi gob, ki kako drugače ne izpolnjujejo niti zahtev tega razreda niti minimalnih zahtev, z izjemo gob, ki gnijejo ali so zaradi kvarjenja kakor koli drugače neprimerne za uživanje.

B. Posebna odstopanja glede stopnje razvitosti

(i) razred "ekstra"

Dovoli se 5 % po skupnem številu ali masi gob predhodne stopnje razvitosti in gob naslednje stopnje razvitosti.

(ii) razred I

Dovoli se 10 % po skupnem številu ali masi gob predhodne stopnje razvitosti in gob naslednje stopnje razvitosti.

(iii) razred II

V vsakem pakiranju se dovolijo gobe različnih stopenj razvitosti. Vendar pa se, če je stopnja razvitosti navedena, dovoli 25 % po skupnem številu ali masi gob predhodne in gob naslednje stopnje razvitosti.

C. Odstopanja od velikosti

Za vse razrede: 10 % po številu ali masi gob, ki ne izpolnjujejo navedenih zahtev glede velikosti.

5. DOLOČBE O PREDSTAVITVI

A. Izenačenost

Vsebina posameznega pakiranje mora biti izenačena in vsebovati le gobe istega porekla, komercialnega tipa, stopnje razvitosti (zanje veljajo določbe pod IV(B) zgoraj), kakovosti in velikosti (če je sortirana po velikosti).

Prodajna pakiranja, katerih neto masa ne presega 1 kilograma, lahko vsebujejo gobe različnih barv, če so te izenačene po kakovosti, stopnji razvitosti in velikosti (če so sortirane po velikosti), ter za posamezno zadevno barvo, po poreklu.

Vidni del vsebine pakiranja mora biti reprezentativen za celotno vsebino.

B. Pakiranje

Gobe morajo biti pakirane tako, da so ustrezno zavarovane.

Notranji material pakiranja mora biti nov, čist in takšne kakovosti, da preprečuje poškodbe proizvodov od zunaj in znotraj. Dovoljena je uporaba takšnih materialov, ki nosijo trgovske oznake (etikete, žigi), če se pri tiskanju in lepljenju uporabljajo nestrupena črnila ali lepila..

Enote pakiranja morajo biti brez kakršnih koli nečistoč, tudi prevelika količina prsti ne sme biti prisotna.

6. DOLOČBE O OZNAČEVANJU

Vsaka enota pakiranja mora imeti podatke, strnjene na isti strani pakiranja, čitljive in neizbrisne ter vidne od zunaj:

A. Identifikacija

Pakira in/ali razpošilja: Ime in naslov ali uradno izdano ali priznano kodno oznako tistega, ki pakira in/ali tistega, ki razpošilja. Če je uporabljena kodna oznaka, mora biti poleg kodne oznake navedeno "pakira in/ali razpošilja" (ali ustrezna okrajšava).

B. Vrsta proizvoda

- če vsebina pakiranja ni vidna od zunaj:

- gojene gobe,

- "rezane" ali "nerezane",

- barva, če ni "bela";

- stopnja razvitosti (neobvezno),

- v primeru prodajnih pakiranj, ki vsebujejo gobe različnih barv, imena zadevnih barv.

C. Poreklo proizvoda

- država porekla in, neobvezno, področje rasti, ali nacionalno, regionalno ali lokalno ime kraja,

- v primeru prodajnih pakiranj, ki vsebujejo gobe različnih barv in porekla, je treba tik poleg imen zadevnih barv navesti posamezno državo porekla.

D. Prodajne označbe

- razred,

- velikost (če so sortirane po velikosti), izražena v minimalnih in maksimalnih premerih klobukov ali z izrazom "majhna", "srednje velika" ali "velika",

- neto masa.

E. Uradni kontrolni znak (neobvezno)

--------------------------------------------------